...درێژەی☝️🔳 کوردبوون یا ئایدیۆلۆژی؛ کامەیە ڕێگەی ڕزگاری؟✍#کەیهان_عەزیزی[2-2]کاتێک تۆ پرسی سەرەکیی گەلێک دەگۆڕی بۆ ئایدۆلۆژیا، ئاراستەی مێژوویی ئەو گەلەت گۆڕیوە. کاتێک سەروەری دەخەیتە پەراوێز، وزەی نەتەوەییت بەرەو ئامانجێکی تر ئاراسته کردووە. ئەمڕۆ لە کۆتایی ئەو ڕێگایە، کێشە تەنیا ئەوە نییە کە خەبات بە کوێ گەیشت؛ کێشە ئەوەیە خەبات بۆ چی بوو؟ ئەگەر ئەنجامی ئەو خەباتە سەخت و دژوارە، گەڕانەوەیە بۆ ئەو چوارچێوە نەگریسەی کە ئاگری شۆڕش دژی هەڵکرا، ئەوا پێویستە لە خۆمان بپرسین ئێمە لە سەرەتادا بۆچی خەباتمان هەڵگیرساند؟ بۆچی و لەپێناوی چی ئارمان و گوتاری کوردیمان کرد بە دوو لەتەوە؟ بۆچی پرسی کوردمان لە پرسی گشتی ئایدیۆلۆژیا جیا نەکردەوە؟کورد پێویستی بەم فەلسەفەیە نەبوو، کورد پێویستی بە فەلسەفەیەک بوو لە بوونی کوردەوە دەست پێ بکا و بۆ بەردەوامیی ئەو بوونە بیر بکاتەوە. فەلسەفەیەک، نەتەوە لە کۆنەپەرستی و باڵباڵێن ڕزگار بکا، سەروەری لە توندڕەوی جیا بکاتەوە، دەوڵەت نەکا به ئامانج؛ بەڵکو بیکاتە ڕێبازێکی سیاسی بۆ پاراستنی سەروەری. بەڵام چەقی فەلسەفەی ئەو ڕەوتە ئەوە بوو کە چۆن دەوڵەت لە ناوەندی بیرکردنەوەی سیاسیی کورد بسڕێتەوە؛ کەچی پرسی ناوەندیی گەلی کورد ئەوەیە چۆن دەوڵەت دابمەزرێنێ، چۆن سەروەریی خۆی لە شێوەیەکی سیاسیی و دامەزراوەییدا مسۆگەر بکا؟ پرسی کورد یەک پرس نییە؛ زنجیرەیەک لە پرسەکانە. پرسی هەبوونە، پرسی نەتەوەبوونە، پرسی سەروەری و پرسی دەوڵەتە. ئەمانە چوار پرس نین کە لە یەکتر جیا بکرێنەوە؛ چوار ئەڵقەی یەک زنجیرەن. کورد دەیەوێت هەبێ، چونکە نەتەوەیە. دەیەوێت نەتەوە بێ، چونکە بوونێکی هاوبەشی هەیە. دەیەوێت سەروەر بێ، چونکە نایەوێت چارەنووسی بە دەستی ئەویتر دیاری بکرێ. خوازیاری دەوڵەتە، چونکە دەیەوێت ئەو سەروەرییە لە شێوەیەکی سیاسی و دامەزراوەییدا مسۆگەر بکا. لەوێدا پرسی کورد لە شوناس تێ دەپەڕێ و دەگا بە بوون؛ لە بوونەوە دەگا بە مانەوە و لە مانەوەشەوە دەگا بە سەروەری. سەروەری کورد لە مێژووی نوێدا خۆی لە پرسی دەوڵەتدا دەبینێتەوە. دیارە دەوڵەت خودی سەروەری نییە؛ بەڵکو شێوازێکە بۆ مسۆگەرکردنی. سەروەریش تەنیا مافی بڕیاردان نییە؛ توانای جێبەجێکردنی بڕیارە.ئامرازێک کورد خوازیارە خۆی پێ بپارێزێ بە فەلسەفەیەک ڕەد کرایەوە کە نە لە مێژوو تێگەیشتبوو، نە لە واقیعی سیاسی کورد. نرخی ئەم ڕەدکردنەوەیەش لەسەر سامان و گیرفانی گەلێک دانرا کە سەدەیەکە خەبات دەکا و هێشتا کیانی خۆی نەدیوە. پارادۆکسەکە ئەمەیە ئەوەی کورد بۆی خەبات دەکا، هەمان ئەو شتەیە کە پێشی سەرکوت دەکرێ. بۆیە دەوڵەت بە ناوی ئازادییەوە ڕەد کرا، بەڵام ئازادی بە دەست نەهێنا و لە دەوڵەتیش دوور کەوتەوە.ئەم قومارە لە پای چی بوو؟ کام سیستمی هەڵوەشاندەوە؟ کام دەوڵەتی ڕۆخاند؟ ئایا کوردی لە ستەم و چەوساندنەوەی دەوڵەتەکان ڕزگار کرد یان بۆ ئامێزی دەوڵەتەکانی گەڕاندەوە؟ لێکەوتەکانی ئەم سیاسەتە بۆ کورد و خەباتی نەتەوەیی گەلێ گرانە؛ چونکە ئەوەی لەوێ بە دەسکەوت دەخوێندرێتەوە، لە شوێنێکی تر دەبێتە سنووری داواکارییەکانی کورد و ئاستی داخوازییەکان دادەبەزێنێ.بۆیە کورد لەمەو بەدوا نابێ بپرسێ: چۆن ئازاد دەبین؟ دەبێ بپرسێ: چۆن خاوەنی خۆمان بین؟ نابێ پرسی سەروەریی نەتەوەیی بە ئایدیۆلۆژیاکانی ترەوە بپێچێت. دەبێ بپرسێ: لە جیهانی سیاسەتدا چی سەروەری دەپارێزێ؟ چونکە ئازادی بێ سەروەری، کتێبێکە پەڕەکانی کەوتوون. ئەگەر دنیای سیاسەت بە یاسای دەوڵەت یاری دەکا، کورد ئەوەندە بێئاگا نییە یارییەکە فێر نەبێت."کوردی بێدەوڵەت، نامەیەکی بێ مۆهرە."🤝 بەستەری پەرانتێز 👇👇🆔 @parantez_net🌾🌾🌾🌾🌾🌾