🔳 کوردبوون یا ئایدیۆلۆژی؛ کامەیە ڕێگەی ڕزگاری؟✍#کەیهان_عەزیزی[1-2]ئەوەی ئێستا لە باکوور و ڕۆژاوا لە ئارادایە تەنیا هەڵوەشاندنەوەی ستراتیژییەکی سیاسی نییە؛ دەسپێکی پرسیارکردنە لە خۆمان: لە کوێوە هاتووین و بۆ کوێ دەچین؟ ڕەوتێک کە فەلسەفەی دژەدەوڵەتی کردبوو بە بنەمای بیرکردنەوەی خۆی، پرسی سەرەکیی گەلێکی داگیرکراوی کە دەبوایە لە ناوەندی بیرکردنەوەکەیدا بێت، خستە پەراوێزەوە؛ پرسی کورد بە ئایدیۆلۆژی پێچێندرا. چەندین دەیە وزەی کۆمەڵگە و هەزاران ڕۆڵەی کورد لەپێناوی ئەم بیرۆکەیە قوربانی بوون؛ ئازار نەما ئەم گەلە تامی نەکا. بەڵام هێشتا وڵامی ئەم پرسانە نەدراوەتەوە: کورد چۆن دەتوانێ بوونی سیاسیی خۆی مسۆگەر بکا؟ چۆن سەروەریی خۆی بپارێزێ؟ چۆن لە مێژوودا بمێنێتەوە؟کێشەی کورد، پێش هەموو شتێک پرسی هەبوونە. کورد خەبات ناکا بۆ ئەوەی داگیرکەرێک خێری پێ بکا هەتا بە زمانی خۆی بپەیڤێ و بخوێنێ. کورد خوازیارە هەبێت، وەک نەتەوەیەک بمێنێتەوە و چارەنووسی بنووسێتەوە. نەتەوەبوون لە شوناس تێدەپەڕێ و دەبێتە ئیرادە؛ لە بیرەوەری تێدەپەڕێ و دەبێتە پرۆژە. سەروەری تەنیا وشەیەکی سیاسی نییە؛ ئەو خاڵەیە کە بوون لە هەبوونی سروشتییەوە دەگوازێتەوە بۆ هەبوونێکی ئاگامەندانەی سیاسی. نەتەوە تەنیا ئەوە نییە کە هەیە؛ ئەوەیە کە دەیەوێت هەبێ و هەبوونی خۆی بپارێزێ. ئەگەر نەتەوەیەک ئیرادەی مانەوەی نەبێ، زمان و کولتوور و مێژوو و ناسنامەش ناتوانن بوونە سیاسییەکەی لە مەترسی قوتار بکەن. بەمبۆنەوە فەلسەفەی کوردبوون لە بەرامبەر فەلسەفەی دژەدەوڵەت دادەنێم، نە بۆ ئەوەی دەوڵەت بکەم بە خودی ئامانج، بەڵکو بۆ ئەوەی پرسی بوون بخەمە پێش پرسی ئایدیۆلۆژیاوە. کوردبوون تەنیا شوناس نییە؛ شێوازێکە لە هەبوون، تەنیا ئەوەش نییە مێژوو بۆمانی جێهێشتووە؛ ئەوەشە کە ئێمە بەتەماین مێژوویەک بۆ خۆمان بنووسینەوە. ئەوەی ئێمە لە مێژوودا بووین جیاوازە لەوەی ئێمە لە مێژوودا دەمانەوێ بمێنینەوە. لێرەوە جیاوازیی نێوان ئەم دوو پرۆژە دەردەکەوێ. یەکێک لە کۆمەڵگاوە دەست پێ دەکا و نەتەوە لە چوارچێوەی پرۆژەیەکی گشتیی دادەنێ؛ ئەوی تر لە بوونی کوردەوە دەست پێ دەکا و مرۆڤی کورد لەناو مێژوو و نەتەوە و زمان و خاک و بیرەوەریی خۆیدا دەبینێ. یەکێکیان دەڵێ دەوڵەت کۆسپە؛ ئەوی تر دەپرسێ: ئەگەر دەوڵەت کۆسپە، ئەی کورد بە چی بوونی سیاسیی خۆی بپارێزێ؟ ئەی بۆچی ئەم کۆسپە تەنیا بۆ کوردە؟ بۆچی تەنیا ئەرکی کوردە دەوڵەتەکان دیمۆکراتیک بکا؟ کێ ئەم چارەنووسەی بۆ کورد دیاری کردووە؟زامە جەرگبڕەکە ئەوەیە چەندین دەیە کورد هێز و سامان و ڕۆڵەکانی خستە پێناوی فەلسەفەیەک کە دەوڵەتی ڕەد دەکردەوە. فەلسەفەیەک کە بێگومان دەسکەوتی هەبوو، خەباتی هەبوو، هیوای ڕزگاری هەبوو؛ بەڵام لەگەڵ هەموو ئەوانەش، نەیتوانی پرۆژەیەکی سیاسیی بۆ پرسی سەروەریی کورد گەڵاڵە بکا. کێشەکە لەوەدا نییە کە هیچمان بەدەست نەهێناوە؛ کێشەکە لەوەدایە کە ئەوەی بەدەستمان هێناوە، لەگەڵ ئەو هەموو وزە و ئازار و قوربانی و دژایەتیانە، هاوتا نییە.🤝 بەستەری پەرانتێز 👇👇🆔 @parantez_net🌾🌾🌾🌾🌾🌾درێژەی... 👇